Navorsing toon dat in-en-uit-verhoudings sleg is vir jou gesondheid - WelstandWelstand
Tuis / Advies / Navorsing toon dat in-en-uit-verhoudings sleg is vir jou gesondheid
Hoewel ons verhoudings aangaan en hoop vir die beste, het alle verhoudings maar hulle goeie en slegte tye. Soms dwing die slegte tye mense selfs om handdoek in te gooi, maar daar is paartjies wat so verknog raak aan mekaar dat hulle nie sonder ─ of met ─ mekaar kan leef nie.
Hoewel hulle dalk uitmekaar gaan, beland hulle onvermydelik weer in mekaar se arms. Dit word ʼn patroon, met die in-uit-siklus wat die norm word.
Ongelukkig kan dié patroon op die lang termyn tot geestesgesondheidsprobleme lei ─ waaronder depressie.
“Hoe meer dikwels paartjies heen-en-weer wissel tussen bymekaar en uitmekaar, des te meer neig hul verhoudings om in negatiewe interaksies, minder tevredenheid en minder betrokkenheid te verval,” sê dr. Theresa DiDonatois, ʼn sosiale sielkundige en medeprofessor wat vir Psychology Today skryf.
“ Dit dui daarop dat uitmaak en opmaak ʼn mate van stres in ʼn weer-bymekaar-verhouding kan inbring wat nie in niesikliese verhoudings aanwesig is nie. Om uit te maak, is ongelooflik moeilik en gaan gepaard met sielkundige nood en verlaagde lewensatisfaksie. Ten spyte van die vreugde van ʼn hereniging, bring herhaalde verbrokkelings ʼn groot klomp stres in ʼn mens se lewe.”
Om uit te maak en weer op te maak is nie altyd ʼn slegte voorbode vir ʼn paartjie nie, sê Kale Monk, assistenprofessor in menslike ontwikkeling en gesinskunde. “Om die waarheid te sê, opbreek kan sekere paartjies help om die belangrikheid van hul verhouding in te sien, en dit kan tot gesonder, meer toegewyde verbintenisse lei.” Die waarskuwingsteken volgens Monk is wanneer opmaak en uitmaak roetine word.
Navorsers onder leiding van Brian Ogolsky en Ramona Oswald van die Universiteit van Missouri-Columbia het uitgevind dat om bymekaar te bly na sikliese patrone van opbreek en opmaak nadelig is vir die geestesgesondheid van albei lede van die verhouding en dit kan dalk beter wees om dit geheel en al te beëindig.
Die studie, wat in die vaktydskrif Family Relations gepubliseer is, het data ondersoek van meer as 500 individue wat op daardie tydstip in sowel selfdegeslag- as heteroseksuele verhoudings was en het gevind dat die sikliese patroon van opmaak en opbreek gepaard gegaan het met hoër koerse van angs en depressie, ongeag hul oriëntasie.
ʼn Algemene rede waarom mense weer opmaak, is eenvoudig om praktiese redes of finansiële bekommernisse. Monk sê dis irrelevant en mense moet net opmaak op grond van hul verbintenis tot die verhouding.
“Die bevindinge dui daarop dat mense wat gereeld opbreek en opmaak onder die oppervlak van hul verhoudings moet gaan kyk om vas te stel wat aangaan.”
As maats eerlik is oor die patroon kan hulle die nodige stappe doen om hul verhouding in stand te hou of dit veilig te beëindig, is Monk se gevolgtrekking. “Dit is kritiek vir die behoud van hul welstand.”
East Coast Radio: https://www.ecr.co.za/lifestyle/family/-again-again-relationships-are-not-good-your-health/
Interdisciplinary Journal Of Applied Family Science: https://onlinelibrary.wiley.com/doi/abs/10.1111/fare.12336
Psychology Today: https://www.psychologytoday.com/us/blog/meet-catch-and-keep/201402/how-healthy-are-againoff-again-relationships
Independent Online: https://www.indy100.com/article/on-again-off-again-relationships-mental-health-damaging-bad-university-missouri-8511291